
Introducere
În termeni de participare la decizia publică, societatea civilă este segmentată în grupuri mai mari sau mai mici de interese comune. Aceste grupuri pot fi constituite în formule structurate, de tip non profit sau în formule ad-hoc pe interese specifice identificate. În cele ce urmează, când vorbim de influenţarea deciziei publice, prin participare publică, prin termenul de societate civilă vom înţelege grupuri coagulate de interese afectate, pozitiv sau nu, de decizia publică.
Politicile publice reprezintă un set de domenii de abordat, în favoarea interesului general al unei comunităţi, regiuni, naţiuni etc. Aceste domenii se analizează şi se transformă într-un plan de măsuri, cu obiective şi termene bine stabilite, care introduc reforma, „schimbarea”, pentru un procent cât mai mare al societăţii civile. 
Responsabilii elaborării politicilor publice sunt agenţiile guvernamentale, partidele politice, administraţia public locală sau centrală. În funcţie de atractivitatea platformelor electorale a partidelor sau coaliţiilor care intră în competiţie, cetăţenii cu drept de vot îi mandatează să le dezvolte şi să le pună în practică pe mandate bine determinate de electorat.
Ce nu sunt politicile publice? 

· Orice decizie publică preferenţială cu character individual sau de grup restrâns; 

· Orice interferenţă a deciziei publice în activităţile cotidiene, dintr-un domeniu dat; 

· Distorsionarea, prin decizie publică punctuală, a unui domeniu deja reglementat şi funcţional; 

· Guvernarea participativă, de la nivel local la nivel central, înseamnă elaborarea şi implementarea de politici publice care îmbunătăţesc calitatea vieţii unei comunităţi, regiuni, naţiuni, reţele interstatale etc. 
Aceasta are directă legătură cu interesul general al unei comunităţi, regiuni, naţiuni etc.

I. Lobby

Activitatea de lobby a apărut tocmai din necesitatea unei mai bune reprezentări a nevoilor cetăţenilor în faţa autorităţilor publice. 

Din cele mai vechi timpuri, oamenii au utilizat diverse mijloace pentru a-şi susţine poziţiile: demonstraţii, greve, apeluri la mass-media, dar şi activităţi de lobby. 

Acest termen are în unele state o conotaţie negativă, dar el nu este altceva decât exprimarea dreptului constituţional de a te adresa factorilor de decizie. In practică, el are o contribuţie importantă în procesul de luare a deciziilor, prin informarea oficialităţilor care nu îşi pot da seama cum va afecta o anumită decizie un segment al societăţii. 

Prin lobby se înţelege orice acţiune desfăşurată cu scopul de a influenţa activitatea puterii legislative sau a celei executive dintr-un stat, fie că este vorba despre instituţii publice locale sau centrale. 
Acţiunile de lobby sunt strâns legate de procesul de adoptare a deciziilor, urmând, aşadar, fie componenta legislativă, fie pe cea executivă a procedurilor de reglementare. În componenţa legislativă, propunerile sunt supuse dezbaterii unor adunări reprezentative, care deliberează şi aprobă decizia prin vot (consiliu local sau judeţean, consiliu director sau de administraţie, Parlament), lansând aplicarea efectivă a respectivelor prevederi în sarcina autorităţilor executive şi / sau judecătoreşti. 
Prin componenţa executivă, propunerile sunt supuse atenţiei funcţionarilor din instituţiile administraţiei publice şi se termină cu adoptarea şi aplicarea acestora prin decizia voluntară a unui demnitar investit cu putere executivă (primar, director de agenţie, departament ori direcţie judeţeană, prefect sau ministru). 
Din aceste considerente, obiectivele oricărei acţiuni de lobby pot fi clasificate în două mari categorii:

1. adoptarea sau respingerea unei propuneri, în componenţa legislativă, 

2. emiterea sau abţinerea de la emitere a unui act administrativ, în componenţa executivă.

Acest mecanism se relaţionează cu mai multe categorii de concepte din ştiinţele politice, economice şi juridice, întrucât vizează relaţii sociale strâns legate de alocarea unor resurse (materiale, umane sau informaţionale) în contextul unor constrângeri obiective sau morale, care se referă la: 

· precaritatea sau perisabilitatea resurselor; 

· potenţialul de putere economică sau politică pe care l-ar obţine anumite grupuri sociale prin accesul la acele resurse; 

· priorităţile de dezvoltare ale societăţii; 

· principiile, valorile, preceptele şi normele deja adoptate. 

Dreptul la o bună guvernare, devine evidenta preocupare a democraţiilor contemporane prin deschiderea actului de guvernare către cetăţean, ca o reacţie la cerinţa unor grupuri sociale (deloc de neglijat) pentru o mai pronunţată participare cetăţenească în administrarea treburilor statului. 

În Constituţia României este prevăzut faptul că o propunere legislativă aparţinând unui grup de cetăţeni poate sa fie introdusă în Parlament, fără ca, pentru aceasta, să fie nevoie ca un deputat sau un senator să fie convins să-şi asume propunerea respectivă, cu menţiunea ca propunerea, dacă are ca obiect o lege organică sau una ordinară, trebuie să fie susţinută de un număr de 250.000 de cetăţeni, provenind din cel puţin un sfert din judeţele tării, iar în fiecare dintre aceste judeţe sau în Municipiul Bucureşti să se strângă cel puţin 10.000 de semnături. 
Dacă propunerea legislativă se referă la modificarea Constituţiei, este nevoie ca în sprijinul ei să fie strânse 500.000 de semnături, din cel puţin jumătate din judeţele ţării, iar în fiecare din aceste judeţe sau în municipiul Bucureşti trebuie să fie strânse cel puţin 20.000 de semnături. 

O lege care ar reglementa activitatea de lobby ar veni să întărească participarea cetăţenilor, beneficiile din punctul de vedere al societăţii civile fiind semnificative:
· ar permite şi facilita participarea cetăţenilor în procesul legislativ;

· ar stimula participarea cetăţenilor la guvernare;

· ar spori încrederea cetăţenilor în instituţiile şi mecanismele democratice;

· ar determina cunoaşterea activităţii instituţiilor publice de către cetăţeni;

· ar contribui la îmbunătăţirea imaginii instituţiilor publice în rândul cetăţenilor;

· ar contribui la educaţia pentru democraţie a cetăţenilor (orice iniţiativă de lobby presupunând cunoştinţe temeinice ale iniţiatorilor, nu numai referitor la domeniul la care face referire, ci şi cu privire la modul în care se redactează un text de lege şi procedurile pe care acesta trebuie să le parcurgă până a fi adoptat ca lege).


I. 1. Cum se desfăşoară activitatea de lobby?

 

Pentru a putea exercita acţiunea de lobby, trebuie, în general, îndeplinite anumite calităţi şi parcurse unele etape: 

Cunoaşterea procesului legislativ. Orice persoană implicată în activitatea de lobby trebuie să aibă cel puţin o idee generală şi să înţeleagă procesul legislativ (atât în componenţa sa legislativă, cât şi în cea executivă). 

Acest lucru necesită cunoaşterea unor demersuri fundamentale, cum ar fi pregătirea unui proiect de lege (sau de orice alt act normativ ori administrativ) şi luarea lui în consideraţie, structura comisiilor parlamentare şi a palierelor de decizie executivă, modul lor de operare şi programul de lucru. Cunoaşterea acestor lucruri este dobândită prin combinarea citirii materialelor descriptive cu participarea la seminarii speciale şi experienţă practică. 

Planificarea unei strategii de acţiune. Cei ce fac activitate de lobby trebuie să evalueze situaţia politică şi să-şi adapteze planul în funcţie de schimbările politice care au loc în societate. 

Susţinerea argumentată a poziţiilor. Chiar dacă lobbist-ul a monitorizat demersurile făcute şi a pregătit materiale scrise, relevante şi bine argumentate, care explică poziţia clientului său, el trebuie să îşi prezinte aceste poziţii prin tehnici de susţinere care să convingă audienţa şi să ducă la creşterea posibilităţii ca politicienii să-i adopte "recomandările" sau "sugestiile". 

Astfel, lobbist-ul trebuie să susţina puncte de vedere şi nu doar să exprime o preocupare, să-şi construiască o reţea de contacte directe, personale, cu oamenii politici, şi să le ofere acestora informaţii şi materiale care susţin poziţia recomandată. 

Dezvoltarea unor argumente politice şi practice puternice, care să susţină poziţia pentru care se face lobby. Acest lucru trebuie făcut în contactele personale cu cei pe lângă care face lobby. 

Stabilirea şi menţinerea unor contacte personale cu oamenii politici. În activitatea de lobby, contactul şi relaţia personală sunt condiţii sine qua non. 

În mod natural, oamenii sunt mai înclinaţi să-i ajute pe cei pe care îi cunosc, îi plac sau în care au încredere. De aceea, un bun lobbist trebuie să poată stabili şi menţine un nivel înalt de credibilitate şi prietenii solide cu politicienii şi cu personalul acestora. 

Acest lucru presupune, însă, şi alte activităţi, precum o prezenţă vizibilă şi constantă în cercurile guvernamentale, dar şi stabilirea unui înalt nivel de credibilitate, prin informări corecte şi prin asumarea unor opinii rezonabile. 

Comunicarea eficientă. Abilităţile comunicaţionale sunt foarte importante în activitatea de lobby, deoarece demnitarii sunt, în general, lipsiţi de timp pentru a studia în detaliu problemele dezbătute (care le sunt prezentate). De aceea, lobbişt-ii trebuie să fie convingători în susţinerea punctului de vedere pentru care optează.

Diferenţa dintre lobby şi advocacy

În jurul clişeului care leagă activităţile de lobby direct de funcţia publică, s-a născut şi confuzia dintre lobby şi advocacy. 
Activitatea de advocacy are ca obiectiv sensibilizarea opiniei publice şi, indirect, a factorilor de decizie, cu privire la anumite decizii care afectează interese publice. Un grup "de interes public" este organizat plecând de la idei care nu se bazează pe interesele economice ale membrilor săi. 

Deşi activităţile de lobby şi advocacy au puncte comune, vizând adoptarea sau modificarea unor decizii, norme sau reglementări, diferenţa fundamentală constă în obiectivul urmărit. 

În cazul activităţilor de lobby se preconizează satisfacerea unui interes privat (indiferent cât de mare ar fi grupul beneficiarilor), pe cand activităţile de advocacy preconizează satisfacerea unui interes public (indiferent cât de mic ar fi, în acest caz, grupul beneficiarilor). 
Confuzia este, astfel, întreţinută chiar de specialiştii care activează în domeniu, deseori căutându-se argumente care să facă posibilă folosirea ambelor tehnici pentru susţinerea unei singure cauze, care poate fi prezentată, în unele medii, drept o chestiune de interes public, iar în altele, de interes privat. 
Premisa pe care se bizuie această confuzie deliberată este că "lobby-ul în interes public" este important pentru procesul legislativ, cetăţenii putând maximiza puterea pe care o au pentru a se face auziţi. 

Din cauza acestor confuzii şi/sau percepţii eronate, deseori, lobby-ul este asociat cu partea "întunecoasă" a politicii, în care corupţia, puterea şi intimidarea sunt armele acţiunii politice. Multe organizaţii presupun că banii şi influenţa sunt mijloacele cu care se lucrează, imaginând scenarii cu deosebit impact în opinia publică, deşi sunt construite pe baza unor premise false. 

Cu toate acestea, într-o societate democratică, toţi factorii de decizie, la nivel naţional sau local îşi bazează succesul pe satisfacerea a cel puţin unei părţi din alegători, ceea ce înseamnă că opinia publică are un rol deosebit de important. De aceea, aprecierea activităţii (politice) şi realegerea în funcţie (a unui politician) sunt valorile care creează legătura dintre opinia publică şi procesul de adoptare a deciziilor, motivând factorii de decizie-demnitari, fie aleşi în urma scrutinului electoral, fie numiţi în baza competenţelor şi/sau loialităţi lor. 

În baza acestor aprecieri, rezultă că orice membru al unei organizaţii (fie civice, fie politice) are posibilitatea de a se implica în activitatea de lobby, dacă poate îndeplini următoarele roluri în influenţarea procesului de luare a deciziilor:

· este lider de atitudine prin mentinerea atenţiei factorilor de decizie, a organizaţiilor aliate şi a mass mediei asupra unei probleme; 

· se asigură că vocile alegătorilor sunt auzite şi ascultate; 

· oferă informaţii tehnice şi asistenţă factorilor de decizie şi mass media; 

· mediază în cazul intereselor conflictuale pentru realizarea unui compromis.

I.3. Reglementările din dreptul românesc

 

" Art. 257 - Traficul de influenţă”
Examinând această dispoziţie a Codului penal român, se poate  defini traficul de influenţă ca fiind o infracţiune în legătură cu serviciul, care constă în primirea de bunuri de către o persoană sau pretinderea lor ori acceptarea unor promisiuni în acest sens, pentru a interveni pe lângă un funcţionar competent să îndeplinească un anume act de serviciu, în scopul de a-l determina să facă sau sa nu facă acest act. 

Obiectul juridic special al infracţiunii de trafic de influenţă este reprezentat de relaţiile sociale referitoare la activitatea de serviciu, activitate a cărei bună desfăşurare este incompatibilă cu suspiciunea că funcţionarii pot fi influentaţi, în exercitarea atribuţiilor lor, de persoane care au influenţă reală sau presupusă asupra lor. Incriminând fapta, legiuitorul a urmărit să înlăture o asemenea suspiciune şi să asigure încrederea şi prestigiul de care trebuie să se bucure orice funcţionar.

Subiectul activ al infracţiunii de trafic de influenţă poate fi orice persoană care îndeplineşte condiţiile generale cerute de lege subiectului unei infracţiuni. 

Dacă fapta este săvârşită de un funcţionar iar acesta are şi el atribuţii în legătură cu actul pe care urmează să-l îndeplinească funcţionarul de a cărui favoare se prevalează, există un concurs de infracţiuni între luare de mită şi trafic de influenţă, cu condiţia că făptuitorul să fi asigurat persoana că va beneficia şi de servicii ce intră în competenţa sa. 

Cu privire la elementul material al acestei infracţiuni, acesta cuprinde trei modalităţi: primirea, pretinderea sau acceptarea de promisiuni. 
Potrivit dreptului penal, primirea semnifică intrarea efectivă în posesia folosului ilicit, pretinderea presupune cererea exprimată fără dubiu de către subiectul activ în sensul că doreşte să primească folosul nelegal, iar acceptarea de promisiuni înseamnă manifestarea acordului cu privire la promisiunile făcute sau darurile oferite. 

Sancţiunea faptei este închisoarea de la 2 la 10 ani. Foloasele patrimoniale primite se confiscă, iar dacă nu se găsesc, condamnatul va fi obligat la plata echivalentului lor în bani (art.257 alin.2 raportat la art.256 alin.2 C.pen). 

Transparenţa activităţii de lobby poate fi asigurată printr-o serie de mijloace, iar dintre cele mai importante se referă la obligaţia practicienilor de a prezenta şi a face publice rapoarte privind o serie de informaţii, precum:

· datele de identificare ale practicianului aşa cum sunt prevăzute în formularul de înregistrare; 

· persoanele reprezentate; 

· obiectul contractului de lobby; 

· preţul contractului;

· detalierea conţinutului activităţilor desfăşurate în vederea îndeplinirii obiectului contractului de lobby; 

· costurile activităţilor desfăşurate în vederea îndeplinirii obiectului contractului de lobby; 

· persoanele asupra cărora s-au exercitat activităţile de lobby; 

· rezultatul activităţii de lobby. 

Activitatea de lobby se derulează în baza unui contract de lobby care se încheie, potrivit proiectului, în formă scrisă, sub sancţiunea nulităţii absolute, şi este public, putând fi consultat de orice persoană interesată. 

Activitatea de lobby nu va putea avea ca obiect promisiunea, oferirea sau darea de bani ori alte foloase către reprezentanţii autorităţilor legislative sau executive sau rudelor acestora, astfel încât interzicerea expresă a elementului material al infracţiunii de trafic de influenţă va face imposibilă apariţia unei confuzii de ordin practic în stabilirea conţinutului unei activităţi ca fiind o activitate de lobby. 

II. Propaganda 
Denumirea de propagandă îşi are originea în Congregaţia pentru Răspândirea Credinţei (lat. Congregatio de Propaganda Fide), înfiinţată în 1622 de Biserica Catolică, cu scopul de a coordona activităţile misionarilor în America Centrală, America de Sud, Caraibe, Filipine, Japonia, China şi India, fără însă a se limita la aceste ţări, şi de a organiza o bibliotecă şi o şcoală pentru preoţii misionari, toate acestea cu scopul de a restaura catolicismul în ţările protestante şi ortodoxe şi de a-l răspândi prin convertirea celor care practicau religii necreştine. 

Propaganda îşi are însă începuturile în negura istoriei. De exemplu, împăratul roman Augustus i-a comandat poetului Vergiliu să scrie Eneida cu scopul de a glorifica măreţia Romei, de a inocula sentimentul de mândrie pentru trecutul Romei şi pentru a cultiva virtuţile romane tradiţionale, precum loialitatea faţă de familie, Imperiu şi zeii acestuia. Unii se întreabă dacă aceasta este propagandă sau patriotism. 
În prezent, termenul are o conotaţie mai curând negativă, referindu-se la răspândirea deliberată a unor informaţii, zvonuri, idei şi lucrări de artă, cu scopul de a dăuna altor grupuri specifice, mişcări, credinţe, instituţii sau guverne. 

Astfel de exemple sunt propaganda revoluţionară şi propaganda nazistă. În Doctrina pentru operaţii psihologice a forţelor armate ale SUA din 2003 se poate găsi una din puţinele definiţii "oficiale" ale propagandei, înscrisă într-un document doctrinar militar: 

“Orice formă de comunicare în sprijinul unor obiective naţionale în scopul influenţării opiniilor, emoţiilor, atitudinilor sau comportamentelor oricărui grup de oameni în beneficiul direct sau indirect al sponsorului acestei comunicări.”

Tot aici, propaganda este clasificată în Propagandă Neagră, în care se lasă să se înţeleagă că informaţia ar emana de la altă sursă decât cea reală; Propagandă Gri, în care nu este identificată sursa; şi Propagandă Albă, în care sursa sau sponsorul este cunoscut publicului. 

Relaţia între noţiunile de "Propagandă" şi "Relaţii publice" este complexă şi în funcţie de interesele de moment şi de concepţia despre lume - poate să fie structurată în diverse feluri. În urma ultimelor evenimente desfăşurate pe plan mondial, chiar şi deosebirile între propagandă şi relaţii publice sunt greu de sesizat. 
În funcţie de punctul de vedere al celor interesaţi, propaganda poate fi opusul relaţiilor publice, în măsura în care relaţiile publice "informează", în timp ce propaganda "dezinformează" şi "manipulează", sau poate fi o formă specială a relaţiilor publice, în măsura în care propaganda foloseşte, într-o măsură mai mare, mijloace de manipulare şi de distorsionare a realităţii. Ambele noţiuni sunt foarte strâns legate de noţinile de "Publicitate", "Informare", "Manipulare" şi "Cenzură". 

În esenţă, propaganda reprezintă o propagare sistematică a unei doctrine, ideologii sau idei, care reprezintă o valoare pentru vorbitor (un exemplu poate fi şi propaganda electorală). Cuvântul-cheie al definiţiei este "sistematic". Simpla expunere a unei ideologii sau doctrine nu reprezintă propagandă. 

Pentru a deveni propagandă, ideologia şi doctrina trebuie să fie răspândite printr-un sistem de comunicare, printr-o serie de evenimente organizate pe o perioadă lungă de timp, cu scopul de a face ca auditoriul să adopte un nou fel de a gândi.În lucrarea sa Aphorismes du temps présent 1913, Gustave Le Bon spunea că: Este mult mai uşor să sugestionezi o colectivitate, decât un individ. 

Credinţa în puterea sa şi lipsa de răspundere, îi dau gloatei o intoleranţă şi un orgoliu excesiv. Înaintea sa, în lucrarea De la Démocratie en Amérique I 1835, Alexis de Tocqueville opina că: “În general, concepţiile simple pun stăpânire pe spiritul poporului. O idee falsă, dar exprimată clar şi precis, va avea întotdeauna o putere mai mare în lume decât o idee adevărată, dar complexă.” 

Prin urmare, partidele - care sunt un fel de mici naţiuni în sânul uneia mari - se grăbesc mereu să adopte ca simbol un nume sau un principiu, care adesea reprezintă foarte imperfect scopul pe care şi-l propun, şi mijloacele pe care le folosesc, dar fără de care nu ar putea nici să subziste, nici să acţioneze.


III.
Comunicarea

Tipurile de organizaţii sunt foarte diferite, iar grupurile umane din cadrul acestora sunt de foarte multe ori eterogene. Totuşi singura modalitate de a soluţiona problemele apărute în cadrul unei organizaţii este comunicarea. 
De aceea comunicarea este inevitabilă. Uzăm de aceasta în aproape oricare moment al vieţii noastre personale, sociale şi profesionale.Comunicarea se ocupă cu studiul proceselor de comunicare în cadrul contextului organizaţional şi se poate defini ca fiind:
 comunicarea interpersonală directă sau mediată dintre membrii organizaţiei: angajaţi, manageri, specialişti, colaboratori; 

 comunicarea dintre structuri organizaţionale: între departamente, divizii, filiale, direcţii, compartimente; 

 maniera prin care organizaţia abstractizată comunică prin transmitere de semnificaţii către proprii angajaţi, către clienţi şi către alte organizaţii: prin politici de personal, marketing intern, publicitate, comunicare publică, politici de piaţă. 

Comunicarea poate fi înţeleasă ca transfer de semnificaţii între emiţător şi receptor prin intermediul unui canal de comunicare. 

Cei mai mulţi teoreticienii consideră că există comunicare şi nu doar „transfer” decât atunci când receptorul emite feed-back. 

La nivelul comunicării organizaţionale nu numai feed-back-ul ci şi calitatea şi rapiditatea cu care acesta este oferit devin piatra de încercare a oricărei organizaţii moderne. 

Unul din promotorii conceptului de comunicare organizaţională a fost Chris Argyris (Personality and Organization – 1954) ca reacţie la postulatele managementului ştiinţific dezvoltate de Taylor ce promovau ruptura radicală dintre manageri şi muncitori, de exemplu: „managerii ştiu cel mai bine iar muncitorii sunt proşti şi leneşi, opunându-se mereu managerilor”. 

Acest punct de cotitură în ştiinţa psihologiei manageriale a propulsat obligativitatea îmbunătăţirii comunicării organizaţionale devenind unul din obiectivele de bază ale intervenţiilor de dezvoltare organizaţională. 

Apar aproape inevitabil în cadrul grupului diverse conflicte, tensiuni, lupte pentru putere sau supremaţie, uneori unii membrii manifestă lipsă de interes pentru îndeplinirea obiectivelor grupului, alţii au lipsa de iniţiativă, etc. Toate grupurile pun presiuni asupra membrilor pentru a-i determina să se conformeze regulilor grupului. Cu alte cuvinte apar „tensiuni” care trebuie echilibrate. Eficienţa liderului depinde de măsura în care acesta le poate influenţa. Acesta le influenţează prin comunicare. Nu există alt mijloc care să determine schimbarea atitudinii, comportamentului, rezultatelor unei persoane sau unui grup.
“Un lider eficient este un lider comunicativ”
De obicei în organizaţii există aşa-zisele „iluzii” sau „paradigme” legate de comunicare:
· e uşor să comunici, este suficient să emiţi un mesaj, 

· după ce a fost emis mesajul este evident că va fi înţeles de receptor aşa cum se aştepta şi emiţătorul, 

· aceasta este singura forma de comunicare pertinenta şi anume faptul ca a fost emis un mesaj, 
Comunicarea intra - organizaţională depinde de cultura organizaţională, actori (identitate, istorie personală), cod de comunicare comun (jargonul profesional), suport şi mijloace de comunicare, structură organizaţională, relaţia şef - subordonat, importanţa comunicării informale, context.
„O comunicare bună trebuie învăţată şi exersată”
Aristotel (în Dyonisos din Halicarnas) spunea că oamenii care comunică bine sunt superiori celorlalţi „în aceeaşi măsura în care cei vii sunt superiori celor morţi”.

Într-o organizaţie putem vorbi şi de o etică a comunicării ( să nu minţi, să nu vinzi un produs prost, să nu divulgi secrete, etc.)
Aşadar înţelegem comunicarea ca fiind o practică socială, punctul central în viaţa culturilor, integrată în cultura respectivă, subiectivă, selectivă, variabilă, imprevizibilă.

Câteva „Legi” ale comunicării:
· comunicarea este inevitabilă (nu poţi să nu comunici) 

· comunicarea se desfăşoară la două niveluri, informaţional şi relaţional (relaţionalul oferă indicii de interpretare al informaţionalului) 

· comunicarea este ireversibilă 

· comunicarea presupune procese de ajustare şi acomodare 
În practica managerială curentă se observă următorul fenomen: 

 când se vorbeşte de comunicare organizaţională fiecare persoană din organizaţie va înţelege altceva, având o altă percepţie (personală şi subiectivă) asupra a ceea ce înseamnă acest lucru. 

 este greu de definit vreo problemă în cadrul unei organizaţii care să nu aibă la bază deficienţe în comunicarea organizaţională sau în care deficienţele de comunicare să nu fie un factor agravant.

Frecvent comunicarea organizaţională este analizată prin următoarele componente: 

 formală (oficială) şi informală; 

 orizontală (la acelaşi nivel ierarhic), ascendentă (de la subordonaţi la superiori) sau descendentă 

 internă (în organizaţie), externă (cu parteneri, clienţi, colaboratori, furnizori, etc) 

În managementul modern comunicarea organizaţională a căpătat o dimensiune suplimentară datorită tehnologiei informatice care a creat mutaţii serioase în utilizarea conceptului. De exemplu, interacţiunea este fundamentală în definirea comunicării, dar se pune din ce în ce mai mult accent pe canalul de comunicare (electronic, wireless), pe procesarea informaţiilor, codarea şi decodarea lor în procesul comunicaţional. 

Calitatea comunicării organizaţionale, atât formale cât şi informale este factorul determinant în formarea a ceea ce numim cultura organizaţională. 

Funcţii ale comunicării 

Pentru realizarea obiectivelor sale managerul se va baza pe următoarele funcţii ale comunicării:

· Funcţia de informare – organizaţiile au nevoie de interacţiuni în mediul exterior în care funcţionează şi în mediul interior între părţile ei componente. Cei mai importanţi sunt oamenii. Managerul este pus în faţa monitorizării la două feluri de informaţie: informaţia externă e trimisă şi primită prin intermediul activităţilor de marketing, reclamă, aprovizionare, relaţii publice etc. şi informaţia internă care circulă prin canalele formale şi neformale de comunicare.

· Funcţia de comandă şi instruire  această funcţie a comunicării se referă la modalităţile prin care managerii se asigură că oamenii şi departamentele acţionează continuu în direcţia obiectivelor organizaţiei.

· Funcţia de influenţare şi convingere, îndrumare şi sfătuire  prin această funcţie se realizează moduri specifice de control asupra informaţiei şi asupra comportării membrilor organizaţiei.

· Funcţia de integrare şi menţinere – funcţie ce trebuie privită sub următoarele aspecte: 

· păstrarea organizaţiei în stare operaţională prin cursivitatea informaţiei; 

· folosirea corectă a canalelor de comunicare pentru a evita încărcarea cu informaţie inutilă; 

· sortarea şi verificarea datelor; integrarea părţilor în întreg prin raportarea lor la acesta şi la contextul în care părţile trebuie să funcţioneze. 

Interesaţi, de strategia organizaţiei şi tot prin comunicare angajaţii pot fi motivaţi. Tot prin comunicare managerul poate asigura circulaţia informaţiei; informaţia corectă şi utilă trebuie să ajungă la locul potrivit în momentul potrivit astfel că eforturile tuturor să se coordoneze între ele.

În orice domeniu comunicarea organizaţională joacă un rol fundamental. Deoarece doar o comunicare deschisă, realizată frecvent, atunci când nu sunt probleme doar se discută diverse aspecte legate de organizaţie dar şi comunicarea trebuie realizată şi atunci când apar probleme este succesul unei bune funcţionări. 


Dar pe  lângă o bună comunicare internă este foarte important şi trebuie să se pună accent pe comunicarea şi calitatea comunicării cu mediul extern. Deoarece felul în care comunicăm, cum prezentăm organizaţia, instituţia, compania din care facem parte poate depinde succesul nostru viitor. Totul trebuie construit şi prezentat astfel încât organizaţia să devină un posibil brand sau să aibă o imagine pozitivă recunoscută şi apreciată. 

În continuare vor fi prezentate unele exemple astfel, Crucea Roşie, UNICEF, Salvaţi Copiii, Greenpeace, sunt branduri tot atât de celebre în mediul non-profit precum cum sunt Adidas, Nike sau Puma în rândurile iubitorilor de activităţi sportive. 
Deşi aflate la poli opuşi, profit vs non-profit, ambele serii de exemple se bucură de o notorietate ce le clasează ca lideri în categoriile pe care le reprezintă.

Ce face diferenţa între o simplă organizaţie şi un brand? Cum ajunge o instituţie să parcurgă drumul de la apariţie până la întipărirea în mintea publicului pe care doreşte să-l cucerească?
Brand-ul poate fi privit ca şi ADN-ul instituţiei. Toate caracteristicile care o deosebesc de celelalte organizaţii şi atrag sprijinul publicului vizat creează brand-ul; începând de la modul cum se răspunde la telefon, forma sub care apar mesajele legate de activitatea organizaţiei, modul în care aceasta se implică în domeniul de activitate, atitudinea angajaţilor în raport cu publicul, relaţiile între membrii echipei, toate aceste elemente şi încă multe altele creează brand-ul.

Este uşor de intuit dar mai greu de aplicat, câteva elemente-cheie încurajează dezvoltarea organizaţiei la nivel de brand:

· Relevanţa misiunii organizaţiei pentru publicurile pe care vrem să le atingă,
· Alocarea de resurse suficiente, timp, bani şi talent, pentru crearea identităţii organizaţiei,
· Consistenţa mesajelor şi a resurselor,
· Respectarea promisiunilor făcute publicului extern cât şi echipei,
· Convergenţa imaginii publice cu cea diseminată de angajaţi,
· Atitudine constant proactivă pentru dezvoltarea imaginii organizaţiei.
Deşi confundate adesea noţiunile de brand şi marcă nu sunt sinonime întru totul. Marca reprezintă simbolul de identitate vizuală, sigla; brandul reprezintă pe lângă sigla, totalitatea valorilor pe care organizaţia le promovează: onestitate, încredere, sprijin, transparenţă etc. 

S-ar putea considera printr-o analogie că marca reprezintă codul numeric personal iar brandul reprezintă toate celelalte date specifice individului: culoarea ochilor, a părului, înălţimea, nivelul de educaţie, personalitate, tot ceea ce îl face unic.

Activitatea ONG-urilor nu este orientată spre profit, existenţa fondurilor garantează continuarea activităţii. În acest context, brand-ul nu este doar un avantaj în sine ci şi o formă de atragere a fondurilor.  Atunci când un ONG şi o companie promovează o serie de valori comune, se poate crea un cobranding. Asociind sigla companiei cu cea a organizaţiei, cele două instituţii îşi sporesc reciproc notorietatea, căpătând acces la publicul celeilalte. În plus, pot apărea finalizări financiare concrete, compania putând sponsoriza unele acţiuni ale organizaţiei pentru a fi asociată cu activităţile şi misiunea acesteia. 

Strategiile de comunicare la nivel de organizaţie

La nivelul unei organizaţii, strategiile actelor de comunicare individuale trebuie să se înregistreze într-o strategie de comunicare unitară care să asigure implementarea strategiei organizaţiei, atât prin acţiune directă câr şi indirect, prin intermediul unui climat de comunicare generat. 

Tipuri de strategii:

1. Strategia de control - în cadrul ei managerul este cel care constrânge şi dirijează, se realizează un transfer unilateral de informaţie. Stilul acesta se bazează frecvent pe stilurile individuale de tip „blamare” şi ”informare-dirijare”. Este recomandat în situaţii de urgenţă atunci când managerul are nevoie de autoritate necontestată asupra celor implicaţi. Este un stil util pentru procesul de instruire a noilor angajaţi, în lucrul cu subordonaţii dependenţi, incompetenţi sau care nu sunt motivaţi pentru munca efectuată şi nu este recomandat să fie implementat în situaţiile în care se realizează schimbări.

2. Strategia egalitară se caracterizează prin transferul bilateral de informaţie, influenţare reciprocă, elemente de comunicare sportivă. În acest context procesul de luare a detaliilor se bazează pe consens şi predomină o atmosferă de înţelegere reciprocă. 
Stilul de comunicare caracteristic acestei strategii este „rezolvarea de probleme” şi este recomandat în formarea şi sudarea grupurilor, în implementarea managementului participativ comunicare în grupuri. Este strategia indicată să fie folosită pentru scăderea rezistenţei la schimbare şi pentru introducerea schimbării.

3. Strategia de structurare este folosită cu succes de manageri în stabilirea ordinii, pentru restructurarea organizaţiei atunci când este nevoie de lămuriri şi transmiterea permanentă de instrucţiuni. Stilurile de comunicare utilizată este cel de ”informare - dirijare” şi „convingere”. În situaţiile critice sau cu implicaţii emoţionale nu este recomandat să fie folosit. 

4. Strategia de dinamică se caracterizează prin comunicarea directă şi la obiect, conţinutul mesajelor trebuie să fie pragmatic şi orientat spre acţiune, iar stilurile folosite sunt cele de „informare” şi „convingere”. Comunicarea este orientată spre activităţile imediate cu care se confruntă managerul şi organizaţia. 
5. Strategia de acceptare – trebuie să fie acceptat punctul de vedere al interlocutorului se aplică când se solicită părerea unor specialişti cu privire la procesele interne ale organizaţiei. 

